9. การควบคุมภายใน

คณะกรรมการบริษัท นิปปอนแพ็ค (ประเทศไทย) จำกัด (มหาชน)
มีความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
โดยสรุปการประเมินระบบควบคุมภายใน ได้ดังนี้

9.1 องค์กรและสภาพแวดล้อม (Organizational Control and Environment Measure)

คณะกรรมการบริษัทฯ มีความเห็นเกี่ยวกับความเพียงพอและความเหมาะสมเกี่ยวกับสภาพแวดล้อม
และโครงสร้างองค์กรของบริษัท
ซึ่งมีลักษณะเอื้ออำนวยให้ระบบการควบคุมภายในดำเนินไปได้ตามที่บริษัทฯ มุ่งหวัง
ซึ่งถือเป็นรากฐานที่สำคัญของระบบการควบคุมภายในที่มีประสิทธิผล และมีความเห็นว่า
เป้าหมายการดำเนินธุรกิจของบริษัทฯ ผ่านการพิจารณาโดยคณะกรรมการบริษัทที่มีความชัดเจน
และสามารถวัดผลได้อย่างเป็นรูปธรรม เพื่อใช้เป็นแนวทางในการปฏิบัติงานของพนักงาน
การให้สิ่งจูงใจหรือผลตอบแทนแก่พนักงานจะผ่านการวิเคราะห์ว่าเป็นไปอย่างสมเหตุสมผล
โดยไม่มีการจูงใจหรือให้ผลประโยชน์ตอบแทนที่เกินสมควรอันจะนำไปสู่การกระทำทุจริตหรือประพฤติมิชอบ
การจัดโครงสร้างองค์กรอย่างเหมาะสมช่วยให้ฝ่ายจัดการดำเนินงานได้อย่างมีประสิทธิภาพ
และให้ความสำคัญต่อความซื่อสัตย์สุจริตและจริยธรรมในการดำเนินธุรกิจ โดยในปี 2551 บริษัทฯ
ได้มีการปรับปรุงคู่มือนโยบายการกำกับดูแลกิจการที่ดี
เพื่อเป็นแนวทางในการปฏิบัติหน้าที่ของกรรมการ ผู้บริหาร และพนักงานทุกคน
ให้มีความชัดเจนสมบูรณ์ และสอดคล้องกับสถานการณ์ที่เป็นปัจจุบัน
ตลอดจนเสริมสร้างความเท่าเทียมกันของผู้ถือหุ้นและผู้มีส่วนได้เสียอื่น
ในด้านการเปิดเผยสารสนเทศและความโปร่งใส (Disclosure Policy) นอกจากนี้ บริษัทฯ
ได้จัดให้มีมาตรการ ในการแจ้งเบาะแสหรือข้อร้องเรียน การกระทำผิดกฎหมาย
จรรยาบรรณหรือพฤติกรรม ที่อาจส่อถึงการทุจริตหรือประพฤติมิชอบของบุคคลในองค์กร
ทั้งจากพนักงานและผู้มีส่วนได้เสียอื่น
รวมถึงรายงานทางการเงินที่ไม่ถูกต้องหรือระบบการควบคุมภายในที่บกพร่อง
เพื่อให้ผู้มีส่วนได้เสียช่วยสอดส่องดูแล

9.2 การบริหารความเสี่ยง (Risk Management Measure)

บริษัทฯ ได้แต่งตั้งให้ผู้บริหารระดับสูงขององค์กร ทำหน้าที่เป็นผู้บริหารความเสี่ยงทั้งองค์กร
ซึ่งมีหน้าที่กำหนดนโยบาย ยุทธศาสตร์และเป้าหมายการบริหารความเสี่ยงของทั้งองค์กร
พัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
โดยมีการประเมินความเสี่ยงของทั้งองค์กรอย่างสม่ำเสมอ
โดยพิจารณาทั้งปัจจัยความเสี่ยงที่มาจากภายนอกและภายในที่อาจส่งผลกระทบต่อการดำเนินธุรกิจของบริษัท
โดยบริษัทฯ ได้ทำการวิเคราะห์ถึงเหตุการณ์ต่าง ๆ ที่อาจส่งผลให้เกิดความเสี่ยง บริษัทฯ
กำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยงรวมทั้งมาตรการในการลดความเสี่ยงอีกด้วย
ซึ่งบริษัทฯ
ได้แจ้งให้พนักงานของแต่ละหน่วยงานทุกคนที่เกี่ยวข้องรับทราบและปฎิบัติตามมาตรการบริหารความเสี่ยง
มีการติดตามผลการปฏิบัติงานตามแผนการบริหารความเสี่ยงที่กำหนดไว้

9.3 การควบคุมการปฏิบัติงานของฝ่ายบริหาร (Management Control Activities)

บริษัทฯ มีการควบคุมการปฏิบัติงานโดยฝ่ายบริหารของบริษัทฯ ซึ่งถือเป็นกิจกรรมที่มีความสำคัญ
เพื่อให้บริษัทฯ
มั่นใจว่าแนวทางที่ฝ่ายบริหารกำหนดไว้ได้รับการตอบสนองและปฏิบัติจากทุกคนในบริษัท
โดยมีการกำหนดอำนาจและระดับการอนุมัติรายการเป็นไปอย่างเหมาะสม
มีการแบ่งแยกหน้าที่ความรับผิดชอบเพื่อตรวจสอบซึ่งกันและกัน
เพื่อป้องกันการกระทำที่อาจก่อให้เกิดทุจริตออกจากกัน
มีการกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
มีการจัดทำเอกสารหลักฐานให้มีการแบ่งส่วนในแต่ละบุคคลที่เป็นผู้รับผิดชอบหากมีข้อผิดพลาดเกิดขึ้น
มีการดูแลป้องกันทรัพย์สินของบริษัทฯ ไม่ให้สูญหาย หรือใช้ไปในทางที่ไม่เหมาะสม
มีการกำหนดวิธีการเพื่อให้แน่ใจว่า บริษัทฯ ได้ปฏิบัติตามกฎหมายและข้อบังคับที่เกี่ยวข้อง
มีการนำระบบคอมพิวเตอร์มาใช้ในการปฏิบัติงาน เพื่อส่งเสริมให้เกิดการควบคุมภายในที่ดีขึ้น
ในกรณีที่บริษัทฯ มีการทำธุรกรรมกับผู้ถือหุ้นรายใหญ่ กรรมการ ฯลฯ
เพื่อป้องกันการถ่ายเทผลประโยชน์ เช่น
ต้องผ่านขั้นตอนการอนุมัติโดยผู้ไม่มีส่วนได้เสียในธุรกรรมนั้น
รวมทั้งมีการเปิดเผยข้อมูลการทำธุรกรรมดังกล่าวตามระเบียบของสำนักงานคณะกรรมการกำกับหลักทรัพย์ฯ
และตลาดหลักทรัพย์แห่งประเทศไทย
และเปิดเผยข้อมูลเกี่ยวกับบุคคลหรือกิจการที่เกี่ยวข้องกันตามมาตรฐานการบัญชี

9.4 ระบบสารสนเทศและการสื่อสารข้อมูล (Information and communication Measure)

บริษัทฯ มีการพัฒนาระบบสารสนเทศและระบบข้อมูลอย่างต่อเนื่อง มีการจัดทำข้อมูลที่สำคัญต่างๆ
อย่างเพียงพอที่จะใช้ในการตัดสินใจ
กรรมการบริษัทได้รับหนังสือและเอกสารการประชุมที่มีข้อมูลเพียงพอ ก่อนการประชุม
ในระยะเวลาที่กำหนด
ในการพิจารณารายงานการประชุมของคณะกรรมการมีการบันทึกสรุปความเห็นของกรรมการ
มีการจัดเก็บเอกสารเป็นหมวดหมู่
การบันทึกบัญชีได้ปฏิบัติตามนโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัทฯ

9.5 การติดตามประเมินผล

บริษัทฯ มีระบบการติดตามผลการดำเนินงาน
โดยคณะกรรมการได้เปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
มีหน่วยตรวจสอบภายในรายงานต่อคณะกรรมการตรวจสอบ
โดยมีการตรวจสอบการปฏิบัติตามระบบการควบคุมภายในที่วางไว้